**Примери за режим съюзен транзит и общ транзитен режим и процедура ТИР с Обединеното кралство (ОК) и Северна Ирландия.**

**Пример 1: От Германия през Белгия до ОК**

Отправното митническо учреждение (ОМУ) се намира в Германия и стоките напускат ЕС през фериботно пристанище в Белгия. Митническото учреждение на транзит (МУТ) се намира в пристанището в ОК.

**Пример 2: От Германия през Франция и ОК до Северна Ирландия**

ОМУ се намира в Германия и стоките напускат територията на ЕС през фериботно пристанище във Франция. Първото МУТ се намира във фериботното пристанище при пристигане в ОК. Режим транзит продължава в ОК до фериботното пристанище, където стоките влизат във ферибот с дестинация Северна Ирландия. Във фериботното пристанище в ОК при напускане на ОК не се изискват формалности. При влизане в пристанище в Северна Ирландия се прилагат формалностите на МУТ.

**Пример 3: От Германия през Холандия, ОК и Ирландия до Северна Ирландия.**

ОМУ се намира в Германия и стоките напускат територията на ЕС през фериботно пристанище в Холандия. Първото МУТ се намира във фериботното пристанище при пристигане в ОК. Режим транзит продължава в ОК до фериботното пристанище, където стоките влизат във ферибот с дестинация Ирландия. При пристигане в Ирландия се прилагат формалностите на МУТ. Режим транзит продължава в Ирландия и стоките преминават границата между Ирландия и Северна Ирландия без никакви митнически формалности. Стоките се представят в получаващото митническо учреждение (ПМУ) в Северна Ирландия.

**Използване на режим T1 или T2 за стоки, транспортирани от ЕС до Северна Ирландия**

Ако **съюзни стоки** се транспортират до Северна Ирландия, се използва режим Т2. Стоките се движат като вътреобщностна доставка от ДЧ до Северна Ирландия. В ПМУ в Северна Ирландия режим транзит ще завърши и, тъй като митническият статус на съюзни стоки се установява при пристигане чрез режим Т2, митническият надзор може да завърши и не се изисква последващ митнически режим.

Ако **несъюзни стоки** се транспортират до Северна Ирландия, трябва да се използва режим Т1. В ПМУ в Северна Ирландия се изисква последващ митнически режим.

**Пример 4: От Северна Ирландия до ОК**

ОМУ се намира в Северна Ирландия и стоките напускат Северна Ирландия през фериботно пристанище. МУТ се намира в пристанището в ОК.

- Използва се режим външен транзит T1 за несъюзни стоки (или за износ, последван от режим транзит, когато е приложим чл. 189 от ДР)

- Използва се режим вътрешен транзит T2 за съюзни стоки, за които има осъществен износ, последван от режим транзит

**Пример 5: От ОК до Северна Ирландия**

ОМУ се намира в ОК и стоките напускат територията на ОК през фериботно пристанище. МУТ се намира в пристанището в Северна Ирландия.

Използва се режим външен транзит T1.

**Пример 6: От ОК през Северна Ирландия до Ирландия**

ОМУ се намира в ОК и стоките напускат територията на ОК през фериботно пристанище. МУТ се намира в пристанището в Северна Ирландия. Стоките преминават границата между Северна Ирландия и Ирландия без допълнителни митнически формалности. Стоките се представят в ПМУ в Ирландия.

Използва се режим външен транзит T1.

**Пример 7: От ОК през Нидерландия до Германия:**

ОМУ се намира в ОК и стоките напускат територията на ОК през фериботно пристанище. МУТ се намира във фериботното пристанище при пристигане в ЕС в Нидерландия. Режим транзит продължава в ЕС без допълнителни митнически формалности. Стоките се представят в ПМУ в Германия.

**Пример 8: От Ирландия през Северна Ирландия, ОК, Белгия, Франция, Швейцария до Италия**

ОМУ се намира в Ирландия. Стоките преминават границата между Ирландия и Северна Ирландия без никакви митнически формалности и режим транзит продължава в Северна Ирландия. Стоките напускат Северна Ирландия през фериботно пристанище. Първото МУТ се намира във фериботното пристанище при пристигане в ОК. Режим транзит продължава в ОК до фериботното пристанище, където стоките влизат във ферибот с дестинация Белгия. При пристигането в Белгия се изпълняват формалностите на второто МУТ. Режим транзит продължава в ЕС. Третото МУТ е първото митническо учреждение в Швейцария. Четвъртото МУТ е първото митническо учреждение в Италия. Стоките се представят в ПМУ в Италия.

**Примери за процедура ТИР с ОК и Северна Ирландия**

**Пример 9: От Германия през Белгия до ОК**

ОМУ се намира в Германия, а стоките напускат територията на ЕС през фериботно пристанище в Белгия до ОК. Първата операция ТИР се стартира в NCTS в Германия и се завършва в NCTS в белгийското пристанище, преди да напусне територията на ЕС. Втора операция ТИР се стартира в митническото учреждение в пристанището в ОК и се завършва по местоназначение.

**Пример 10: От Германия през Белгия, през Великобритания до Северна Ирландия**

ОМУ се намира в Германия, а стоките напускат територията на ЕС през фериботно пристанище в Белгия до ОК и през второ фериботно пристанище в ОК до Северна Ирландия. Първата операция ТИР се стартира в NCTS в Германия и завършва в NCTS в белгийското пристанище преди да напусне територията на ЕС. Втора операция ТИР се стартира в митническото учреждение в пристанището в ОК и се завършва във второто фериботно пристанище в ОК. Трета операция ТИР се стартира в NCTS в митническото учреждение в пристанището на Северна Ирландия и завършва в NCTS по местоназначение.